Duimbesering hou Dwaine uit T20-skouspelDwaine Pretorius in aksie. Foto: Christiaan Kotze/AFP Dwaine Pretorius sal die T20-Wêreldbeker in Australië misloop nadat hy sy linkerduim in die laaste mik-en-mokerkragmeting teen Indië gebreek het. “Die aard van die besering vereis ŉ operasie en hy sal Krieket Suid-Afrika (KSA) se aangewese handchirurg raadpleeg wanneer hy terug is in Suid-Afrika,” het dr. Shuaib Manjra, KSA se mediese beampte, gesê. Die 33-jarige Pretorius, wat al in meer as 180 T20-wedstryde gespeel het, het sy waarde vir die Proteas onderstreep toe hy met ŉ boulontleding van 3/26 teen Indië in Lucknow gespog het. Die Suid-Afrikaners sal sy aggressiewe kolfwerk ook mis. In die onlangse reeks teen Engeland was hy gereeld as mokerman ingespan en hy slaan juis sy internasionale lopies teen ŉ blitsige treftempo van 164,15. Met Pretorius op die krukkelys is die belowende Marco Jansen vir die eendagreeks teen Indië nadergetrek. Hoewel daar nog nie ŉ amptelike plaasvervanger vir die komende Wêreldbeker in Australië aangekondig is nie, kan die linkshandige snelbouler ook in die binnebaan wees om die veelsydige ster se skoene vol te staan. Temba wéér vinnig uit Intussen het Temba Bavuma weer eens sy paaltjie vinnig verloor in die eerste eendagwedstryd tussen Suid-Afrika en Indië in Lucknow. Dit kom nadat reënweer en ŉ nat buiteveld die wedstryd ná 40 boulbeurte per span kortgeknip het. Die Protea-kaptein het twee grenshoue geslaan voordat Shardul Thakur hom vir agt lopies skoongeboul het. Bavuma kon nog nie in een van sy vier beurte op die toer meer as tien lopies aanteken nie en hy handhaaf tans ŉ eina-gemiddeld van 2,75. Suid Afrika het 115/4 op die telbord nadat Quinton de Kock (48), Janneman Malan (22) en Aiden Markram (0) ook hul paaltjies verloor het.